贈送澶州監酒稅劉銓殿直
作者：晁補之
朝代：宋

paragraphs: 頓丘淇水雄朔方，官收榷算資公藏。
晨朝百販羅庭堂，望門逆鼻聞椒漿。
惜哉劉子氣方剛，峨冠凜凜頎而揚。
丈夫有志固難量，短袖不足供倡佯。
黄河七月鳴浮梁，風埃瘦馬景山長。
劉子何之魏北鄉。
悲歌彈鋏邀孟嘗，馮驩一語驚齊王。
況如劉子足自强，讀書滿腹鉗爾吭。
酆城埋寶夜則光，士惟不用久乃彰。
不見將軍家平陽，遭時有用名焜煌。